**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

**1. Իրավական ակտի ընդունման անհրաժեշտությունը.**

 Սույն նախագծի ընդունումը պայմանավորված է «Պատմամշակութային արգելոց-թանգարանների և պատմական միջավայրի պահպանության ծառայություն» պետական ոչ առևտրային կազմակերպության (այսուհետ՝ կազմակերպություն) բնականոն գործունեությունը և անխաթար աշխատանքը վերականգնելու անհրաժեշտությամբ:

 **2. Ընթացիկ իրավիճակը և խնդիրները.**

«Պատմամշակութային արգելոց-թանգարանների և պատմական միջավայրի պահպանության ծառայություն» պետական ոչ առևտրային կազմակերպությունում Հայաստանի Հանրապետության պետական եկամուտների կոմիտեի կողմից 2020 թվականին իրականացված համալիր հարկային ստուգման արդյունքում 28.02.2020 թ. թիվ 3002885 վարչական ակտով կազմակերպությանը՝ ավելացված արժեքի հարկի գծով առաջադրվել է 248 884 008 (երկու հարյուր քառասունութ միլիոն ութ հարյուր ութսունչորս հազար ութ) ՀՀ դրամի չափով հարկային պարտավորություն, որի մարման նպատակով ՀՀ ԿԳՄՍ նախարարությունը 06.07.2020 թ. կազմակերպությանը տրամադրել է համապատասխան չափով դրամական միջոցներ:

Կազմակերպությունը՝ 07.07.2020 թ., 248 884 008 (երկու հարյուր քառասունութ միլիոն ութ հարյուր ութսունչորս հազար ութ) ՀՀ դրամն ուղղել է թիվ 3002885 վարչական ակտով առաջադրված պարտավորության կատարմանը, որը, ՀՀ հարկային օրենսգրքի 325-րդ հոդվածի կարգավորումների ուժով, տեղաբաշխվել է ըստ առաջնահերթության և ուղղվել է առավել վաղ առաջացած հարկային պարտավորությունների մարմանը:

Արդյունքում թիվ 3002885 վարչական ակտով առաջադրված հարկային պարտավորությունների չկատարված մասը կազմել է 64 571 708 (վաթսունչորս միլիոն հինգ հարյուր յոթանասունմեկ հազար յոթ հարյուր ութ) ՀՀ դրամ, և ակտը հանրային իրավական դրամական պահանջների բռնագանձման վարույթի շրջանակներում ուղարկվել է հարկադիր կատարման:

Դատական ակտերի հարկադիր կատարումն ապահովող ծառայության կողմից հարուցված կատարողական վարույթի շրջանակներում հետախուզում է հայտարարվել կազմակերպությանը պատկանող գույքի նկատմամբ և 62 298 389 (վաթսուներկու միլիոն երկու հարյուր իննսունութ հազար երեք հարյուր ութսունինը) ՀՀ դրամի չափով կիրառվել է արգելանք:

Վերոնշյալ կատարողական վարույթի շրջանակներում կազմակերպությանը պատկանող գույքի նկատմամբ հայտարարված հետախուզման, կիրառված արգելանքների հետևանքով առկա է կազմակերպության կանոնադրական նպատակների իրականացման համար նախատեսված նյութատեխնիկական ռեսուրսների նկատմամբ տիրապետությունը կորցնելու վտանգ, ինչն էականորեն խաթարում է կազմակերպության բնականոն գործունեությունը: Կիրառված արգելանքը ուղիղ վտանգի տակ է դրել նաև պատմամշակութային ժառանգության պահպանության նկատմամբ պետության ստանձնած պարտավորությունների պատշաճ կատարումը և կազմակերպության աշխատողների աշխատավարձ վճարելու հարցը:

1. **Կարգավորման նպատակը և բնույթը.**

 Սույն նախագծի ընդունմամբ «Պատմամշակութային արգելոց-թանգարանների և պատմական միջավայրի պահպանության ծառայություն» պետական ոչ առևտրային կազմակերպությանը կցուցաբերվի 62 298 389 (վաթսուներկու միլիոն երկու հարյուր իննսունութ հազար երեք հարյուր ութսունինը) ՀՀ դրամի չափով հարկային պարտավորության մարման հարցում աջակցություն, ինչը կապահովի կազմակերպությանը վերապահված լիազորությունների, իրավասությունների պատշաճ և անխափան իրականացումը, այն է՝ պատմամշակութային անշարժ և շարժական ժառանգության օբյեկտների պահպանությունը, մշտադիրկումը, առաջացած խնդիրներին արագ արձագանքումը և հանրահռչակումը:

 **4. Նախագծի մշակման գործընթացում ներգրավված ինստիտուտները և անձինք.**

 Իրավական ակտի նախագիծը մշակվել է Հայաստանի Հանրապետության կրթության, գիտության, մշակույթի և սպորտի նախարարության մասնագետների կողմից:

**5. Իրավական ակտի կիրարկման դեպքում ակնկալվող արդյունքը.**

 Որոշման ընդունման արդյունքում անմիջականորեն կապահովվի կազմակերպության կանոնադրական պարտավորությունների կատարումը՝ այն է պատմական, հնագիտական, ճարտարապետական անշարժ հուշարձանախմբերի, հուշարձանների համալիրների, պատմական և բնապատմական միջավայրի, պատմամշակութային հողերի, տեղանքապատկերների (լանդշաֆտների), մշակութային այլ արժեքների պահպանությունը, արգելոց-թանգարանների, արգելոց-թանգարանների տարածքում առկա հուշարձանների ամրակայման, վերականգնման, նորոգման և հարմարեցման աշխատանքների կազմակերպումը, մարզային ծառայությունների միջոցով՝ արգելոց-թանգարանների պատմամշակութային ժառանգության օբյեկտների մշտադիրկումը և առաջացած խնդիրներին արագ արձագանքումը:

**6. Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն.**

Հայաստանի Հանրապետության կառավարության որոշման նախագծի ընդունումը Հայաստանի Հանրապետության պետական կամ տեղական ինքնակառավարման մարմնի բյուջեում ծախսերի և եկամուտների էական ավելացում կամ նվազեցում չի նախատեսում:

**7. Իրավական ակտի ընդունման կապակցությամբ այլ նորմատիվ իրավական ակ­տերի ընդունման անհրաժեշտություն.**

Այլ իրավական ակտերում փոփոխությունների և/կամ լրացումների անհրաժեշ­տությունը.

Չի առաջացնում:

Միջազգային պայմանագրերով ստանձնած պարտավորությունների հետ համա­պատասխանությունը.

Համապատասխանում է:

**8. «Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ».**

 Հայաստանի Հանրապետության կառավարության որոշման նախագծի ընդունման անհրաժեշտությունը բխում է Հայաստանի Հանրապետության կառավարության 2021 թվա­կանի օգոստոսի 18-ի N 1363-Ա որոշման հավելվածի «Ծրագիր Հայաստանի Հանրապետու­թյան կառավարության (2021-2026 թթ.)» 4.9-րդ բաժնի «Հայկական պատմամշակութային ժառանգության (նյութական և ոչ նյութական) պահպանության, ուսումնասիրության, օգտագործման և հանրայնացման շարունակականության ապահովում» և «Մշակութային զբոսաշրջության զարգացմանն ուղղված ծրագրերի իրականացում և միջազգային զբոսաշրջային շուկայի համար Հայաստանի հասանելիության բարձրացում» պարբերություններից:

**9. Այլ տեղեկություններ.**

Չկան: